钦定古今图书集成/明伦汇编/官常典/第751卷 > 崔文荣
## 钦定古今图书集成/明伦汇编/官常典/第751卷 > 崔文荣

按《明外史忠义传》：“文荣，海宁卫人，世指挥佥事。文荣
举武会试，天启五年嗣职，授南安守备。崇祯中，临、蓝
盗起，逼桂阳。桂王告急，文荣督所部会剿，却贼四万
人，以功擢武昌参将。十六年春，张献忠陷黄州。四月，
犯汉阳，文荣渡江袭，斩六百级。无何，汉阳陷，武昌震
惧，巡抚宋一鹤、总兵官钱中选皆死承天新任巡抚王聚奎未至武昌，素不宿重兵，城空虚。或议撤江上
兵守，文荣曰：“守城不如守江。团风、煤炭、鸭蛋诸洲，浅
不及马腹，纵之飞渡，而坐守孤城，非策也。”当事不从。
贼果从团风渡江，陷武昌县，县无人，贼出营樊口，文
荣军洪山寺扼之。既敛兵入城，以他将代守。贼全军
由鸭蛋洲毕渡抵洪山，守将亦退入城。文荣以武胜
门当贼冲，偕故相贺逢圣协守，贼攻之不能下。监军
参政王扬基时已擢右佥都御史，巡抚承天、德安二
郡，未闻命，尚驻武昌，见势急，与推官傅上瑞诡言“有
事汉阳，开门遁去”，人情益汹汹。先是，楚王出资募兵，
应募者率蕲、黄溃卒及贼间谍，至是开文昌、保安二
门纳贼。文荣方出斗还，阖城扉不及，跃马大呼，杀三
人，贼攒槊刺之，洞胸死。有朱士鼎者，起家武进士，为
巡江都司，城陷被执，贼喜其勇敢，欲大用之。戟手大
骂，贼断其右手，乃以左手染血洒贼，贼又断之，不死。
退令人缚笔于臂，能作楷字。招集旧卒，训练如常。